《枇杷》
清代·黄文琛

故人惠我黄金刃，骈蒂森梢堆满盘。可喜荒郡亦有此，肺枯甘沁灵浆寒。

建业蜡兄名最久，山南旧事依然否。饱啖佳果转生悲，扬州旧梦黯回首。

画船箫鼓高戛云，娇喉唤卖风吹薰。连江战垒人骨白，明月不知今几分。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。